**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

**\_\_\_\_\_\_\_\_\_\_ի 2023 թվականի N \_\_\_\_\_\_-Ն**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2017 ԹՎԱԿԱՆԻ ՀՈՒԼԻՍԻ 20-Ի N 927-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ**

**ԿԱՏԱՐԵԼՈՒ ՄԱՍԻՆ**

Ղեկավարվելով «Նորմատիվ իրավական ակտերի մասին» օրենքի 33-րդ և 34-րդ հոդվածներով, «Հիմնադրամների մասին» օրենքի 15-րդ հոդվածի 4-րդ մասով՝ Հայաստանի Հանրապետության կառավարությունը ***որոշում է****.*

1. Հայաստանի Հանրապետության կառավարության 2017 թվականի հուլիսի 20-ի **«Մատենադարան» Մեսրոպ Մաշտոցի անվան հին ձեռագրերի գիտահետազոտական ինստիտուտ» պետական ոչ առևտրային կազմակերպությունը «Մատենադարան» Մեսրոպ Մաշտոցի անվան հին ձեռագրերի գիտահետազոտական ինստիտուտ» հիմնադրամի վերակազմավորելու մասին»** N 927-Ն որոշման N 1 հավելվածի 28-րդ կետը շարադրել նոր խմբագրությամբ.

«28. Մատենադարանի կառավարման բարձրագույն և հսկողություն իրականացնող մարմինը խորհուրդն է: Խորհուրդը բաղկացած է 13 անդամից: Խորհրդի անհատական կազմը հաստատվում է Հայաստանի Հանրապետության վարչապետի որոշմամբ՝ Հայաստանի Հանրապետության կրթության, գիտության, մշակույթի և սպորտի նախարարի ներկայացմամբ: Հայաստանի Հանրապետության կրթության, գիտության, մշակույթի և սպորտի նախարարը խորհրդի նախագահն է՝ ի պաշտոնե: Մեկական ներկայացուցիչ նշանակվում է Հայաստանի Հանրապետության Նախագահի աշխատակազմից, Հայաստանի Հանրապետության վարչապետի աշխատակազմից, Մայր Աթոռ Սուրբ Էջմիածնից, կրթության, գիտության և մշակույթի ոլորտում ակտիվ գործունեություն ծավալող հասարակական կամ բարեգործական կազմակերպություններից: Ի պաշտոնե խորհրդի անդամ են նշանակվում՝ Հայաստանի Հանրապետության կրթության, գիտության, մշակույթի և սպորտի նախարարի տեղակալը, Հայաստանի Հանրապետության Ֆինանսների նախարարի տեղակալը, Հայաստանի Հանրապետության արտաքին գործերի նախարարի տեղակալը, Հայաստանի Հանրապետության պետական եկամուտների կոմիտեի նախագահը, Հայաստանի Հանրապետության սփյուռքի գործերի գլխավոր հանձնակատարը, Հայաստանի Հանրապետության գիտության կոմիտեի նախագահը, Մատենադարանի գլխավոր ավանդապահը, Մատենադարանի տնօրենի խորհրդականը նորագույն տեխնոլոգիաների և հրատարակչական հարցերի գծով:»:

1. Սույն որոշումն ուժի մեջ է մտնում պաշտոնական հրապարակման հաջորդող օրվանից:

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՎԱՐՉԱՊԵՏ՝ ՆԻԿՈԼ ՓԱՇԻՆՅԱՆ**

**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2017 ԹՎԱԿԱՆԻ ՀՈՒԼԻՍԻ 20-Ի N 927-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

1. **Իրավական ակտի ընդունման անհրաժեշտությունը**

Մատենադարանը համարվում է հայոց ազգային հիշողության և ինքնության պահպանման կարևորագույն կենտրոններից մեկը: Մատենադարանը, որը հայության մտավոր ժառանգության գանձարանն է, գիտահետազոտական ինստիտուտի և թանգարանի գործառույթները զուգակցող, միջազգային ճանաչում և բարձր վարկանիշ ունեցող հաստատություն է, որը դարձել է նաև Հայաստանի խորհդանիշներից մեկը։

Հիմնական շենքին կից՝ 2011 թ. կառուցվել է նոր գիտական մասնաշենքը՝ ծավալուն ենթակառուցվածք, որ էապես ընդլայնեց նաև Մատենադարանի գիտահետազոտական, մշակութային և կրթական գործառույթների տիրույթը։ Մատենադարանը մնում է նշյալ ոլորտներում պետական քաղաքականության իրականացման առանցքային կենտրոններից մեկը։ Հետևաբար, հրամայական է դառնում նաև կառավարման համակարգի արդիականացումը և կանոնադրական նպատակների լիարժեք իրականացմանն անհրաժեշտ սեփական եկամուտների ավելացման նոր միջոցների գործադրումը, հատկապես, երբ նկատի ենք առնում ցուցադրական համակարգի արդիականացման, ձեռագրական հավաքածուների համալրման խնդիրը, վերականգնման ենթակա գրավոր հուշարձանների ծավալը և վերականգնող-մասնագետների աշխատավարձերի վերանայման հրատապությունը։ Սա իր հերթին առաջ է քաշում տնօրենի և կառավարման բարձրագույն ու վերահսկողություն իրականացնող մարմնի համագործակցության որակապես նոր փոխհարաբերության անհրաժեշտությունը։

Խորհրդի նոր կազմը, ըստ էության, արտացոլում է Հիմնադրամների մասին ՀՀ օրենքի 25-րդ հոդվածով սահմանված իրավասությունների և անդամների ենթադրվող մասնագիտական գիտելիքների ու կոմպետենցիաների շրջանակը (ռազմավարական ծրագրերի հաստատում, ձեռնարկատիրական գործունեության տեսակների սահմանում, բյուջեի և նրա փոփոխությունների, տարեկան ֆինանսական հաշվետվությունների և հիմնադրամի գործունեության տարեկան հաշվետվությունների հաստատում, գույքի տնօրինման կարգի հաստատում, տնտեսական ընկերությունների ստեղծման կամ դրանցում մասնակցության մասին որոշումների ընդունում, ֆինանսատնտեսական գործունեության վերահսկում, աուդիտ իրականացնող անձի ընտրություն և այլն)։

Ինչ վերաբերում խորհրդի անդամների թվի նվազեցմանը, ապա դրանով նպատակ է դրվում բարձրացնելու աշխատանքների օպերատիվությունն ու արդյունավետությունը։

1. **Ընթացիկ իրավիճակը և կարգավորման նպատակը**

«ՄԱՏԵՆԱԴԱՐԱՆ» Մեսրոպ Մաշտոցի անվան հին ձեռագրերի գիտահետազոտական ինստիտուտ» հիմնադրամի՝ 04.07.2022թ. գրանցված կանոնադրության թիվ 001.3 փոփոխության արդյունքում գործող 28-րդ կետը սահմանում է, որ Մատենադարանի կառավարման բարձրագույն և հսկողություն իրականացնող մարմինը խորհուրդն է: Խորհուրդը բաղկացած է 24 անդամից: Ըստ գործող կանոնադրության՝ խորհրդի 24 անդամներից 11-ը Մատենադարանի աշխատակիցներ են (տնօրենի տնտեսական գծով տեղակալ, գլխավոր հաշվապահ, կադրերի բաժնի վարիչ, ավագ գիտաշխատողներ, բաժնի վարիչներ և այլք)։ Այսպես, տնօրենի անմիջական ենթակաները վերադասության կարգավիճակ և վերահսկողական լիազորություն են ձեռք բերել խորհրդի կազմում՝ առաջ բերելով իրականացման և վերահսկողական գործառույթների համատեղելիություն, կողմնակալ որոշումներ ընդունելու ռիսկեր։ Գործնականում հնարավոր են այնպիսի դեպքերը, երբ խորհրդի անդամի կարգավիճակ ունեցող Մատենադարանի աշխատակիցն այս կամ այն հարցի վերաբերյալ որոշումներ կայացնելիս կարող է հայտնվել շահերի բախման իրավիճակում։ Օրինակ՝ «Հիմնադրամների մասին» ՀՀ օրենքի 25-րդ հոդվածի 1-ին մասի 13)2 կետով՝ ընդհանրապես, և Մատենադարանի կանոնադրության 35-րդ կետի 14)-րդ կետով՝ մասնավորապես, հոգաբարձուների խորհրդի իրավասությանն է վերապահվել Մատենադարանի հաստիքացուցակում փոփոխություններ կատարելու և նոր հաստիքացուցակ հաստատելու իրավասությունը։ Մատենադարանի աշխատակիցներին խորհրդի կազմում ընդգրկելը միաժամանակ առաջացնում է նաև ռիսկային իրավիճակներ՝ կապված Մատենադարանի ֆինանսական քաղաքականության, հաշվապահական հաշվառման վերաբերյալ տեղեկություններին աշխատակիցներին անուղղակի հասանելիություն տրամադրելու հետ այնքանով, որքանով որ հոգաբարձուների խորհուրդին է վերապահված Մատենադարանի բյուջեի և դրա փոփոխությունների, տարեկան ֆինանսական հաշվետվությունների և Մատենադարանի գործունեության վերաբերյալ տարեկան հաշվետվությունների հաստատումը։

Անորոշ է նաև այնպիսի իրավիճակի գնահատականը, երբ Մատենադարանի և հոգաբարձուների խորհրդի անդամ հանդիսացող աշխատակցի միջև աշխատանքային հարաբերությունները դադարում են։ Արդյո՞ք նման դեպքում դա հանգեցնում է խորհրդի անդամի լիազորություների դադարեցմանը, թե ոչ։

Մինչդեռ, ելնելով Մատենադարանի ազգային ու միջազգային կարևորությունից, անհրաժեշտ է համալրել խորհուրդը գիտական, մշակութային, կրթական և ֆինանսական քաղաքականություն մշակող և իրականացնող պետական գերատեսչությունների բարձր ներկայացվածությամբ, տնտեսական անվտանգության ապահովման և մաքսային վարչարարության մարմինների ներկայացուցիչների ընդգրկմամբ՝ նկատի առնելով նաև Մատենադարանի ֆինանսների կառավարման, իր կանոնադրությամբ սահմանված ձեռնարկատիրական, մաքսային ընթացակարգեր պարունակող գործունեության արդյունավետության բարձրացման անհրաժեշտությունը։

**3․ Նախագծի մշակման գործընթացում ներգրավված ինստիտուտները և անձինք.**

Նախագիծը մշակվել է ՀՀ կրթության, գիտության, մշակույթի և սպորտի նախարարության կողմից:

**4․ Ակնկալվող արդյունքը**

Խորհրդի ձևավորման նման սկզբունքը կնպաստի գիտության, կրթության, մշակույթի ոլորտներում պետական ռազմավարական առաջնահերթությունների և Մատենադարանի գործունեության առավելագույն համադրելիությանը։

**5․ Լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները.**

«Հայաստանի Հանրապետության կառավարության 2017 թվականի հուլիսի 20-ի N 927-Ն որոշման մեջ փոփոխություն կատարելու մասին» ՀՀ կառավարության որոշման նախագծի ընդունման կապակցությամբ լրացուցիչ ֆինանսական միջոցների անհրաժեշտություն չի առաջանում և պետական բյուջեի ծախսերում ավելացում չի նախատեսվում:

**6․ Կապը ռազմավարական փաստաթղթերի հետ.**

«Հայաստանի Հանրապետության կառավարության 2017 թվականի հուլիսի 20-ի N 927-Ն որոշման մեջ փոփոխություն կատարելու մասին» ՀՀ կառավարության որոշման նախագծի ընդունումը բխում է ՀՀ կառավարության 2021-2026 թթ․ ծրագրի 4․4, 4․9 ենթակետերով սահմանված դրույթներից: